LV Eiropas Savienības Oficiālais Vēstnesis L 140/2

KOMISIJAS REGULA (ES) Nr. 520/2011

(2011. gada 25. maijs),

ar ko groza Eiropas Parlamenta un Padomes Regulas (EK) Nr. 396/2005 II un III pielikumu attiecībā uz maksimāli pieļaujamajiem benalaksila, boskalīda, bupofezīna, cipermetrīna, fluopikolīda, heksitiazoksa, indoksakarba, karbofurāna, karbosulfāna, metaflumizona, metoksifenozīda, parakvāta, prohlorāza, protiokonazola, spirodiklofēna un zoksamīda atlieku daudzumiem konkrētos produktos vai uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu,

tā kā:

(1) Maksimāli pieļaujamais benalaksila, cipermetrīna, indoksakarba, karbofurāna, karbosulfāna, metoksifenozīda, parakvāta, prohlorāza un zoksamīda atlieku daudzums (MRL) tika noteikts Regulas (EK) Nr. 396/2005 II pielikumā un III pielikuma B daļā. Maksimāli pieļaujamais boskalīda, bupofezīna, fluopikolīda, heksitiazoksa, metaflumizona, protiokonazola un spirodiklofēna atlieku daudzums tika noteikts Regulas (EK) Nr. 396/2005 III pielikuma A daļā.

(2) Saskaņā ar Regulas (EK) Nr. 396/2005 6. panta 2. un 4. punktu tika iesniegts pieteikums grozīt spēkā esošo maksimāli pieļaujamo atlieku daudzumu attiecībā uz boskalīda izmantošanu plašā augu kultūru klāstā. Atļautā veidā izmantojot boskalīdu NAFTA (Ziemeļamerikas brīvās tirdzniecības nolīguma) valstīs izraisīja lielāku atlieku daudzumu nekā Regulas (EK) Nr. 396/2005 III pielikumā noteiktais MRL. Lai izvairītos no tirdzniecības šķēršļiem ķiršu, sīpolu, sīpolloku, tomātu, baklažānu, gurķu, meloņu, brokoļu, galviņkāpostu, bazilika, kaltētu pupiņu, kaltētu zirņu, saulespuķu sēklu un rapšu sēklu importam, nepieciešams lielāks MRL.

(3) Saskaņā ar Regulas (EK) Nr. 396/2005 8. pantu attiecīgā dalībvalsts izvērtēja minēto pieteikumu un iesniedza Komisijai novērtējuma ziņojumu.

(4) Eiropas Pārtikas nekaitīguma iestāde (turpmāk “iestāde”) izvērtēja pieteikumu un novērtējuma ziņojumu, īpaši pārbaudot risku, kas apdraud patērētājus un, attiecīgos gadījumos, dzīvniekus, un sniedza argumentētu atzinumu par ierosināto MRL (2). Iestāde nosūtīja šo atzinumu Komisijai un dalībvalstīm un publiskoja to.

(5) Iestāde argumentētajā atzinumā secināja, ka visas prasības attiecībā uz datiem ir izpildītas un iestādes ieteiktie MRL grozījumi, pamatojoties uz iedarbības novērtējumu uz 27 konkrētām patērētāju grupām Eiropā, patērētāju drošības ziņā ir pieņemami. Iestāde ņēma vērā jaunākos datus par minēto vielu toksikoloģiskajām īpašībām. Ne šo vielu ietekme, uzņemot tās dzīves laikā ar visiem pārtikas produktiem, kuros varētu būt šīs vielas, ne īslaicīga ietekme, pārmērīgi patērējot attiecīgās augu kultūras, neliecināja par risku, ka tiktu pārsniegta pieļaujamā dienas deva (ADI) vai akūtā atsauces deva (ARfD).

(6) Pārtikas kodeksa komisija (CAC) 2010. gada 9. jūlijā pieņēma benalaksila, boskalīda, bupofezīna, cipermetrīna, fluopikolīda, heksitiazoksa, indoksakarba, karbofurāna, karbosulfāna, metaflumizona, metoksifenozīda, parakvāta, prohlorāza, protiokonazola, spirodiklofēna un zoksamīda Kodeksā noteiktos daudzumus (CXL). Minētie CXL jāiekļauj Regulā (EK) Nr. 396/2005 kā MRL, izņemot tosCXL, ko Eiropas patērētāju grupa uzskata par kaitīgiem un par kuriem Savienība, pamatojoties uz iestādes zinātnisko ziņojumu, Pārtikas likumdošanas komisijā (3) ir reģistrējusi ierunu.

(7) Balstoties uz iestādes argumentēto atzinumu un ņemot vērā ar aplūkojamo jautājumu saistītos faktorus, attiecīgie MRL grozījumi atbilst Regulas (EK) Nr. 396/2005 14. panta 2. punkta a) un e) apakšpunkta prasībām.

(8) Tādēļ attiecīgi jāgroza Regulas (EK) Nr. 396/2005 II un III pielikums.

(9) Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebilduši,

IR PIEŅĒMUSI ŠO REGULU.

1. pants

Regulas (EK) Nr. 396/2005 II un III pielikumu groza saskaņā ar šīs regulas pielikumu.

2. pants

Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2011. gada 25. maijā Komisijas vārdā – priekšsēdētājs José Manuel BARROSO

(1) OV L 70, 16.3.2005., 1. lpp.

(2) EFSA zinātniskie ziņojumi pieejami http://www.efsa.europa.eu:

Reasoned opinion of EFSA prepared by the Pesticides Unit (PRAPeR) on the modification of existing MRL for, EFSA Vēstnesis (2010); 8(9):1780. Publicēts 2010. gada 16. septembrī, pieņemts 2010. gada 12. septembrī.

EFSA zinātniskais ziņojums. Scientific and technical support for preparing a EU position in the 42nd Session of the Codex Committee on Pesticide Residues (CCPR), EFSA Vēstnesis (2010); 8(11):1560. Publicēts 2010. gada 26. novembrī, pieņemts 2010. gada 24. martā.

(3) Pesticīdu atlieku kodeksa komitejas ziņojumi ir pieejami http://www.codexalimentarius.net/web/archives.jsp?year=10

ALINORM 10/33/REP. JOINT FAO/WHO FOOD STANDARDS PROGRAMME CODEX ALIMENTARIUS COMMISSION. II un III pielikums. Trīsdesmit trešā sesija. International Conference Centre, Geneva, Switzerland, 2010. gada 5.–9. jūlijs.